**UVODNE NAPOMENE**

Savjet mladih Grada Šibenika (u daljnjem tekstu Savjet mladih) savjetodavno je tijelo Grada Šibenika,

osnovano s ciljem aktivnog uključivanja mladih u javni život grada Šibenika.

Djelokrug Savjeta mladih uređen je Zakonom o savjetima mladih i Odlukom o osnivanju Savjeta

mladih Grada Šibenika.

Savjet mladih je u 2021. godini sukladno ciljevima i programskim aktivnostima organizirao i proveo projekte i programske zadatke te aktivnosti od interesa za mlade grada Šibenika:

1. Aktivnosti iz djelokruga rada Savjeta mladih – sjednice Savjeta mladih, sudjelovanje na sjednicama Gradskog vijeća, suradnja s nadležnim tijelima Grada – aktivno zagovaranje politika za mlade, sudjelovanje u izradi gradskog programa djelovanja za mlade i drugo.

2. Suradnja, konzultiranje, razmjena iskustava i dobre prakse s udrugama mladih i drugim savjetima mladih sa područja RH i šire, edukacija članova Savjeta mladih

3. Organizacija radionica za osobe koje rade s mladima i organizacijama mladih i za mlade s ciljem jačanja kapaciteta istih čime se doprinosi većoj razini usluge koje pružaju navedene organizacije za mlade

4. Drugi poslovi od interesa za mlade grada Šibenika

Djelatnost Savjeta mladih tijekom 2021. godine ostvarena je kao kombinacija formalnih sjednica

i aktivnog djelovanja u zajednici, nastojeći promovirati kulturu dijaloga te uključivanje mladih u

procese donošenja odluka od interesa za mlade.

**SAVJET MLADIH GRADA ŠIBENIKA**

**Izvješće o radu Savjeta mladih Grada Šibenika za 2021. godinu**

**Sjednice savjeta mladih Grada Šibenika**

Savjet mladih Grada Šibenika održao je u 2021. godini ukupno 3 redovne sjednice. Na sjednicama se raspravljalo o radu Savjeta mladih, planiranim aktivnostima, usvojeno je godišnje izvješće o radu za 2020. godinu i program rada za 2021. godinu.

**AKTIVNO SUDJELOVANJE MLADIH**

**Dodjela volonterskih nagrada Šibensko-kninske županije 2021. godine**

S ciljem promicanja volonterizma među mladima već tradicionalno Savjet mladih Grada Šibenika organizira volonterske nagrade u prosincu. Nakon 2020. godine kada zbog pandemije dodjela nije mogla biti organizirana uživo, u 2021. u gradskoj knjižnici ''Juraj Šižgorić'' dodijeljene su nagrade u dvije kategorije i to Powerlifting klubu za organizatora volontiranja i Josipu Kneževiću za volontera godine.

**Organizacije Konferencije o budućnosti Europe**

Dana 21. rujna u kući umjetnosti Arsen održana je konferencija ”Budućnost mladih u EU”. Navedena konferencija dio je velikog paneuropskog demokratskog projekta pod nazivom ”Konferencija o budućnosti Europe”. Kroz navedenu inicijativu cilj je približiti institucije EU-a građanima na lokalnu razinu te dati priliku da građani direktno daju prijedloge o budućim politikama Europske unije.

**LOKALNA I MEĐUNARODNA SURADNJA**

**Sudjelovanje na Nacionalnoj konferenciji savjeta mladih Republike Hrvatske**

Od 15. do 17. listopada 2021. godine, u Dubrovniku se održala 5. Nacionalna konferencija savjeta mladih. Na navedenoj konferenciji sudjelovao je jedan predstavnik Grada Šibenika i Savjeta mladih Grada Šibenika. Tijekom dvodnevne konferencije prisutni su imali priliku podijeliti međusobna iskustva i dobiti informacije o lokalnom radu s mladima.

**SURADNJA SAVJETA MLADIH S NADLEŽNIM UPRAVNIM ODJELOM**

Savjet mladih održava redovite kontakte i sastanke s Upravnim odjelom za društvene djelatnosti Grada Šibenika i usko surađuje na provedbi svojih aktivnosti.

O svim aktivnostima Savjeta mladih obaviješten je i Gradonačelnik i predsjednik Gradskog vijeća u skladu sa Zakonom o savjetima mladih.

Za potrebe provedbe aktivnosti Savjeta mladih u 2021. godini utrošeno je ukupno 9.222,69 HRK. Od navedenog iznosa za potrebe organizacije dodjela volonterskih nagrada utrošeno je 4.160,00 HRK; dok je za potrebe organizacije Konferencije o budućnosti Europe utošeno ukupno: 5.062,69 HRK

|  |  |
| --- | --- |
| Aktivnost | Utrošena sredstva |
| Troškovi organizacije dodjele nagrada za volontera i organizatora volontiranja Grada Šibenika | 4.160,00 HRK |
| Organizacija konferencije ‘’Budućnost mladih u EU’’ | 5.062,69 HRK |
| **UKUPNO** | **9.222,69 HRK** |

PREDSJEDNIK SAVJETA MLADIH

 Matej Matić v.r.